Diari Oficial de la Generalitat Valenciana


Sumari del DOGV 2326, del 10-08-1994 (1994/832191)

DECRET 140/1994, de 18 de juliol, del Govern Valencià, pel qual s'estableixen les quanties dels preus públics que ha de percebre la conselleria d'Educació i Ciència per la prestació de serveis d'ensenyament d'art dramàtic.
------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/07/18/140/dof/vci/html**

### Dades del document

Número de DOGV
:   2326

Data del DOGV
:   10-08-1994

Secció del DOGV
:   DISPOSICIONS GENERALS

Número del document
:   1994/832191


Data del document
:   18-07-1994

Organisme emissor
:   Conselleria de Educació i Ciència

Tipus de document
:   Decret

Anàlisi jurídica

DECRET 140/1994, de 18 de juliol, del Govern Valencià, pel qual s'estableixen les quanties dels preus públics que ha de percebre la conselleria d'Educació i Ciència per la prestació de serveis d'ensenyament d'art dramàtic. [94/5488]  
El Decret 73/1991, de 13 de maig, del Govern Valencià va establir el règim de regulació dels preus públics i el procediment de fixació i aprovació de les quanties.  
Per altra banda, els Decrets 228/1991, de 9 de desembre i 159/1992, de 28 de setembre, del Govern Valencià, van determinar la llista de béns, serveis i activitats susceptibles de ser retribuïts mitjançant preus públics per la Conselleria de Cultura, Educació i Ciència, entre d'altres.  
Així mateix, la disposició addicional setena de la Llei de la Generalitat Valenciana 7/1992, de 28 de desembre, de Pressupostos per a l'exercici de 1993, va disposar que a partir de l'entrada en vigor d'aquesta, les contraprestacions pels ensenyaments de música, art dramàtic, dansa i idiomes, tindrien la consideració de preus públics i va deixar sense contingut els epígrafs 2.1.1; 2.2.1 i 2.3.1 de l'article 76 de la Llei 7/1989, de 20 d'octubre, de Taxes.  
El Decret 134/1993, de 30 de juliol, del Govern Valencià, establia les quanties dels preus públics que han de percebre els serveis d'ensenyament d'art dramàtic per al curs 93-94, per això la necessitat d'actualitzar les quanties per al curs 94-95.  
D'acord amb el que s'ha exposat, amb l'elaboració prèvia de l'informe econòmico-financer del qual es desprén que els preus proposats no cobreixen el cost dels serveis, i segons l'informe favorable emés per la Conselleria d'Economia i Hisenda, procedeix l'aprovació dels imports d'aquests preus públics.  
Per tot això, d'acord amb el que disposa l'article 3.2.a) del Decret 73/1991, de 13 de maig, del Govern Valencià, a proposta del conseller d'Educació i Ciència, amb la deliberació prèvia del Govern Valencià, en la reunió del dia 18 de juliol de 1994,  
DECRETA:  
Article primer  
S'aproven les quanties dels preus públics dels ensenyaments d'Art Dramàtic que ha de percebre la Conselleria d'Educació i Ciència durant el curs 1994-95 i que s'inclouen en l'annex d'aquest decret.  
Article segon  
1. Estaran exempts del pagament de preus públics pels conceptes determinats en l'apartat 3 d'aquest article:  
a) Els alumnes membres de famílies nombroses d'honor i de segona categoria.  
b) Els alumnes beneficiaris de beques regulades pel Reial Decret 2.298/1983, de 28 de juliol.  
2. Gaudiran d'una bonificació del 50 per cent dels preus públics pels conceptes determinats en l'apartat 3 d'aquest article, els alumnes membres de famílies nombroses de 1a. categoria.  
3. Els conceptes als quals s'aplicaran les exempcions i les bonificacions seran:  
- Curs complet.  
- Assignatura pendent.  
- Prova d'accés.  
DISPOSICIÓ FINAL  
Es facultat el conseller d'Educació i Ciència per dictar les disposicions que calguen per a la interpretació, el desenrotllament i l'aplicació d'aquest Decret, que entrarà en vigor l'endemà de la publicació en el Diari Oficial de la Generalitat Valenciana.  
Valencia, 18 de juliol de 1994  
El president de la Generalitat Valenciana,  
JOAN LERMA I BLASCO  
El conseller d'Educació i Ciència,   
JOAN ROMERO GONZÁLEZ  
ANNEX  
Art dramàtic: conceptes  
1. Ensenyaments anteriors Logse Import  
Alumnes lliures  
1.1 Drets d'examen per assignatura 2.016 pessetes.  
2. Ensenyaments Logse (alumnes oficials)   
2.1 Curs complet. Preu per assignatura 4.800 pessetes.  
2.2 Assignatures pendents 9.450 pessetes.  
2.3 Prova d'accés 5.520 pessetes.  
3. serveis generals  
3.1 Cursos especials: monogràfics intensius,   
pessetes/nivell 10.000 pessetes.  
3.2 Certificats oficials i personals 2.040 pessetes.  
3.3 Obertura expedient 2.040 pessetes.  
3.4 Expedició targeta d'identitat 438 pessetes.  
3.5 Renovació targeta d'identitat 438 pessetes.  
3.6 Trasllat de matrícula 2.040 pessetes.  
3.7 Compulsa de documents 800 pessetes.


Còpia Permalink ELI